༄། ། འདུན་གྲོས་སྙིང་དང་འདྲ་བར་ཐུགས་ལ་ཞོགས་ཞེས་སྐྱོ་ཁྱམ་པར་གདམས་པ། །  བླ་མ་རྣམས་ལ་ཕྱག་འཚལ་ལོ། ། རང་དང་འདྲ་བའི་བུ་སློབ་རྣམས། ། སྐྱིད་སྡུག་མཐོ་དམན་བཟང་ངན་གྱི། ། འདུན་གྲོས་སྙིང་ནས་འདྲ་བ་ཀུན། ། སྙིང་གཏམ་ཚིག་ཏུ་བརྗོད་པ་འདི། ། སྙིང་དང་འདྲ་བར་ཐུགས་ལ་ཞོག། ཀྱེ་ཧོ་ཀྱེ་ཀྱེ་གཅེས་པའི་བུ། ། བདེ་དང་སྐྱིད་པར་འདོད་པའི་བློ། ། རིགས་དྲུག་སེམས་ཅན་ཀུན་ལ་ཡོད། ། བདེ་ཐབས་སྐྱིད་ཐབས་མི་ཤེས་པས། ། ཇེ་སྡུག་ཇེ་བསྔལ་གཏན་དུ་སྡུག། ཐམས་ཅད་མཁྱེན་པ་རྒྱལ་བའི་སྲས། ། སྟོན་པའི་གསུང་གི་རྗེས་འབྲངས་ནས། ། ཇེ་དགའ་ཇེ་སྐྱིད་སྐྱིད་མཐར་ཕྱིན། ། ཀྱེ་ཧོ་རྣལ་འབྱོར་དབང་ཕྱུག་རྣམས། ། རང་ལ་རེ་བ་མ་ཆེ་བར། ། བླ་མ་ཡི་དམ་དཀོན་མཆོག་ལ། ། ཆེ་འམ་ཡང་ན་ཆུང་ཡང་རུང་། ། བླ་མེད་རྣམ་དག་མཆོད་པ་ཡིས། ། སྙིང་ནས་མཆོད་པར་གྱུར་པ་ཡིས། ། འདོད་པའི་དོན་རྣམས་འགྲུབ་པའི་ཕྱིར། ། བསོད་ནམས་བསགས་ལ་ནན་ཏན་བྱ། ། དེ་ལས་ལེགས་པའི་བློ་གྲོས་སྐྱེ། ། ནམ་མཁར་དབྱིག་པ་འཕངས་པ་བཞིན། ། རང་དབང་མེད་པར་འགྱུར་ནས་འགྲོ། ། རང་འདོད་ཞེ་འདོད་བསམ་པ་དེ། ། ཉོན་མོངས་དྲག་པོའི་དུག་ཡིན་པས། ། དེ་ལ་ཤིན་ཏུ་འཇིགས་ཤིང་བྲོས། ། བབས་ལ་གནས་པའི་བསམ་པ་ལ། ། དྲང་པོ་བབས་ཀྱི་འདུན་མ་འཆར། ། བྱམས་དང་སྙིང་རྗེ་བྱང་ཆུབ་སེམས། ། རང་འཁྲིས་སྐྱོན་དང་བྲལ་བའི་ཚེ། ། རང་གཞན་དོན་ཀུན་འགྲུབ་ནས་མཆི། ། ལྷ་དང་བཅས་པའི་འཇིག་རྟེན་ལ། ། ལས་ཀྱི་སྒྲིབ་པས་བསྒྲིབ་པ་ཡི། ། མི་འདི་ཤིན་ཏུ་གླེན་པར་ཚོར། ། ལྷ་ཀླུ་གནོད་སྦྱིན་མི་མ་ཡིན། ། ཡིད་ཀྱི་གཟུགས་ཅན་ཕལ་ཆེར་གྱིས། ། རང་གི་བསམ་པ་ཤེས་ནས་མཆི། ། མན་ཆུང་དག་ཚངས་བྱ་མི་འཚལ། ། སྐད་ཅིག་ཉིད་དུ་ངེས་པར་འགྱུར། ། ཕན་གནོད་སྐད་ཅིག་ཉིད་དུ་འབྱུང་། ། དུས་གསུམ་རྒྱལ་བའི་གདན་ས་དེ། ། བྱང་ཆུབ་སེམས་ཀྱི་འདུག་གནས་ཡིན། ། བྱང་ཆུབ་སེམས་དང་མ་འབྲལ་དང་། ། འདུན་འགྲོས་ཐམས་ཅད་ལེགས་པར་མཆི། སྐྱོ་ཁྱམ་པ། ། ། ། ༢༨༨༽